ఐపీఎల్‌-12 మార్చి 23న షురూ
ఆరంభ పోరులో చెన్నైతో బెంగళూరు ఢీ
17 మ్యాచ్‌ల షెడ్యూల్‌ విడుదల
ఎన్నికల తేదీలు ప్రకటించాక తుది విడత
ముంబయి
ఆసక్తికర సమరంతో ఐపీఎల్‌ పన్నెండో సీజన్‌కు తెరలేవనుంది. లీగ్‌లో అత్యంత ఆదరణ పొందిన ఫ్రాంఛైజీలు తొలి మ్యాచ్‌లో ఢీకొననున్నాయి. మార్చి 23న ఆరంభ పోరులో మహేంద్ర సింగ్‌ ధోని సారథ్యంలోని డిఫెండింగ్‌ ఛాంపియన్‌ చెన్నై సూపర్‌ కింగ్స్‌.. విరాట్‌ కోహ్లి నేతృత్వంలోని బెంగళూరు రాయల్‌ ఛాలెంజర్స్‌తో తలపడనుంది. చిదంబరం స్టేడియం ఈ మ్యాచ్‌కు ఆతిథ్యం ఇవ్వనుంది. ఐపీఎల్‌-12 తొలి రెండు వారాల షెడ్యూల్‌ను బీసీసీఐ మంగళవారం ప్రకటించింది. దేశంలో సార్వత్రిక ఎన్నికలు జరగనున్న నేపథ్యంలో పూర్తి షెడ్యూల్‌ను ప్రకటించలేదు. ఎన్నికల తేదీలు ఖరారయ్యాక అందుకు తగ్గట్టుగా తుది షెడ్యూల్‌ను రూపొందించనుంది. తొలి రెండు వారాల్లో మొత్తం 8 జట్ల మధ్య 17 మ్యాచ్‌లు జరగనున్నాయి. అందులో బెంగళూరు, దిల్లీ ఐదేసి మ్యాచ్‌లు ఆడనుండగా మిగతా ఆరు జట్లు నాలుగేసి మ్యాచ్‌ల్లో పోటీపడనున్నాయి. షెడ్యూల్‌ను ప్రకటించిన బోర్డు మ్యాచ్‌ సమయాలను మాత్రం పేర్కొనలేదు. ప్రసారదారు కోరిక మేరకు సమయాల్లో మార్పులు చేసే అవకాశముంది. సన్‌రైజర్స్‌ హైదరాబాద్‌.. మార్చి 24న కోల్‌కతాతో, మార్చి 29న రాజస్థాన్‌ రాయల్స్‌తో, మార్చి 31న రాయల్‌ ఛాలెంజర్స్‌ బెంగళూరుతో, ఏప్రిల్‌ 4న దిల్లీ క్యాపిటల్స్‌తో ఆడనుంది.
ప్రధానాంశాలు